陪陳叔易汪彦章登浮翠亭
作者：李處權
朝代：宋

paragraphs: 群峰如高馬，飛雲若爲馭。
蒼翠來無際，擺脫欲仙去。
我時登兹亭，物色生四顧。
同行有君子，粲笑隨杖屨。
樵蘇自生理，孤煙横匹素。
歸鳥楓樹林，天高西日暮。
不見髯將軍，長橋斬蛟處。
安得起斯人，扶危正天步。
平生江湖想，齒髮凋行路。
倘有百斛舟，載酒經煙霧。